Hamilton Egyetem

A Hamilton Egyetem (Hamilton College) vallásilag független, magán felsőoktatási intézmény az Amerikai Egyesült Államokban. Az Adirondack-hegység lábainál, a Mohawk völgyben található. Története Hamilton-Oneida Academy 1793-ban Samuel Kirkland (1741-1808) presbiteriánus lelkész az Oneida indiánoknál töltött missziója keretében mély barátságot kötött Shenandoah (Skenandoa) törzsfővel (1706-1816). A két férfi akadémiát kívánt alapítani, ahol fehér és indián fiúk egyaránt tanulhattak. Tervüket George Washington elnök és Alexander Hamilton pénzügyminiszter is támogatta, utóbbi első igazgatósági tagja és névadója lett a létrejött Hamilton-Oneida Akadémiának. A jelenleg Clinton kisvároshoz közeli több hektáros területet Shenandoah adományozta Kirklandnek, ahol 1794. július 1-jén került sor az alapkő lefektetésére Oneida és telepes delegációk körében. A Hamilton ezzel az Egyesült Államokban alapított első 30 felsőoktatási intézmény közé tartozik. Az akadémia csaknem 20 évig működött, Kirkland erőfeszítései azonban nem érték el a kitűzött célt. A kezdetben itt tanuló pár indiánon kívül a diákok nagy része a fehér telepesek gyerekei voltak. Kirkland már nem, de Shenandoah megérte az akadémia átalakítását, amikor az egyetem alapító iratából az Oneida diákok kihagyásra kerültek. Kirkland jelenleg a Hamilton Egyetem sírkertjében nyugszik. Rituális szokással ellentétben a 110 évet megélt Shenandoah törzsfő kérte, hogy végső nyughelye barátja mellett legyen, így sírja Kirkland mellett található. 2004 óta egy kollégium, a Skenandoa Ház, őrzi nevét. Alapítása 1812-ben bevezették a négy éves egyetemi oktatást, így Hamilton College néven New York állam harmadik legrégebbi egyetemévé vált. Népszerűsége az amerikai polgárháborút megelőző évtizedekben emelkedett. Ebben az időszakban a jelentkező diákok felé szigorú görög és latin nyelvi követelményeket támasztottak. Az egyetemen oktatott tantárgyak voltak még: filozófia, történelem, matematika és hittan. Az egyetemet a korban a szónoki képességek elsajátítására fektetett hangsúly emelte ki. A diákok az 1800-as években a saját maguk által gyűjtött fával fűtöttek, a campus épületei és kollégiumai közül legtöbbnél még láthatóak (de nem használhatóak) a kandallók. Minden reggel a kápolnában gyűltek össze, ahol az egyetem elnöke beszélt. Ekkor alakultak ki irodalmi társaságok és testvériségek, melyek közül több ma is működik. A 20. század elején az egyetem kilencedik elnöke, M. Woolsey Stryker igyekezett lazítani az egyházi kapcsolatokon és vallásilag független intézményt kialakítani (bár Woolsey maga is presbiteriánus prédikátor volt). Elnöksége (1892-1917) alatt a campus felújításon ment keresztül, valamint a modern nyelvek és tudományok helyet kaptak a tantervben. Egészen az 1980-as évekig szokás volt a campus északi felét Stryker campusnak hívni. Frederick Carlos Ferry elnöksége (1917-1938) alatt a Hamilton az amerikai bölcsészegyetemek (liberal arts college) élvonalába került, ezt a státuszát a mai napig megőrizte. Támogatást élvezett ekkor a Nobel-békedíjas amerikai külügyminiszter, Elihu Root részéről. Folytatódott a tanterv átformálása, kialakításra került az egyetem követelményrendszere a sportolásra vonatkozóan. A következő évtizedekben alapították az antropológiai, közgazdasági és államtudományokkal foglalkozó tanszékeket, melyek azóta nagy népszerűségre tettek szert és sok diákot vonzanak. Koedukált oktatás Alapítása óta az egyetem kizárólag férfi hallgatókat fogadott. A campus szomszédságában 1968-ban alapították meg a Kirkland Egyetemet, ahol női hallgatók tanultak. A két egyetem sok oktatón és épületen osztozott, amíg 1978-ban egyesültek, működésüket a már koedukált Hamilton College néven folytatják a mai napig. Oktatás A Hamiltonon egy tanév két szemeszterből áll, az őszi augusztus közepétől december közepéig tart, a tavaszi pedig január közepétől május közepéig. Jelentősebb iskolaszünetek ősszel, Hálaadás körül és tavasszal vannak. Más amerikai egyetemekhez hasonlóan a diákok 4 év (8 szemeszter) után kapnak diplomát. Felvételi A Hamilton Egyetemre évente nagyjából 5600 diák jelentkezik, ebből 1400 diákot vesznek fel. Közülük jellemzően 470-480 diák dönt úgy, hogy itt folytatja tanulmányait. A négy évfolyammal így 1850 körül van a teljes diákság, rajtuk kívül még 150 tanul külföldi programok keretében. A diákok 49 amerikai államból és 49 másik országból származnak. A 2021-es évfolyam (azaz, akik 2017-ben nyertek felvételt) 482 diákja közül: 45% férfi és 55% nő 30% kisebbségből származik: 12% hispán 7% ázsiai 6% fekete. 6% nemzetközi diák 13% elsőként jár egyetemre a családjából. Az egyetem felvételi rátája 24%. A felvételizéshez állami vizsgákon kívül esszéket, önéletrajzot, valamint nemzetközi diákok esetében még nyelvvizsgát kérnek. A felvételizőknek ajánlott egy, az egyetem egy volt diákja által levezetett interjún való részvétel. Felvételizéskor a diákoknak nem kell megjelölniük kívánt szakot, erre később nyílik lehetőség. Tanterv A Hamiltonon ún. Open Curriculum, azaz Nyílt tanterv alapján oktatnak. A diákoknak lehetőségük nyílik az egyetem által kínált kurzusok közül bármelyiket felvenni. (Bizonyos oktatók támaszthatnak előzetes követelményeket, például egy alapozó kurzus felvételét a megelőző szemeszterben, vagy nyelvtudás szerint.) Diplomakínálat Az egyetem csak bölcsészdiplomákat (B.A. és B.Sc.) ad. Minden diák a negyedik szemeszter végére dönti el, milyen diplomát kíván elérni. Ezután, a hátralévő négy szemeszterben a szóban forgó diplomához szükséges kurzuskövetelményeket követi. A Hamiltonon 56 területen lehet tanulni (field of study), ezek közül pedig 43-ból tudnak diplomázni a diákok. Lehetőségük van két főtárgyat választani (double major), vagy egy főtárgy mellé két melléktárgyat társítani (major with double minor). Főtárgyak A következő tárgyakból szerezhetnek a diákok diplomát (concentration vagy major). Legtöbb esetben a diákok 10 kurzust teljesítenek, majd diplomamunkájukat is a tárgyhoz kapcsolódóan végzik. Ezek ugyanakkor (eltérő követelményekkel) melléktárgyként is tanulhatók (minor). Afrikai és afroamerikai tanulmányok (Africana Studies) Amerikai tanulmányok (American Studies) Antropológia (Anthropology) Régészet (Archeology) Művészet (Art) Művészettörténet (Art History) Ázsiai tanulmányok (Asian Studies) Biokémia/Molekuláris biológia (Biochemistry/Molecular Biology) Biológia (Biology) Kvantumkémia (Chemical Physics) Kémia (Chemistry) Kínai tanulmányok (Chinese) Mozgókép és média tanulmányok (Cinema and Media Studies) Klasszika-filológia (Classics) Összehasonlító irodalom (Comperative Literature) Informatika (Computer Science) Tánc- és mozgástanulmányok (Dance and Movement Studies) Közgazdaságtan (Economics) Angol (English) Környezetvédelem (Environmental Studies) Idegennyelvek (Foreign Languages) Francia és frankofón tanulmányok (French and Francophone Studies) Geoarcheológia (Geoarcheology) Német tanulmányok (German Studies) Államtudományok (Government) Hispán tanulmányok (Hispanic Studies) Történelem (History) Interdiszciplináris koncentráció (ld. lent) Irodalom és kreatív írás (Literature and Creative Writing) Matematika (Mathematics) Zene (Music) Idegtudomány (Neuroscience) Filozófia (Philosophy) Fizika (Physics) Pszichológia (Psychology) Közpolitika (Public Policy) Vallástudomány (Religious Studies) Orosz nyelv és kultúra (Russian Studies) Szociológia (Sociology) Spanyol nyelv és kultúra (Spanish) Színművészet (Theatre) Nő- és Nemtudomány (Women's and Gender Studies) Nemzetközi politika (World Politics) Melléktárgyak Tíz olyan tárgy van, amit csak melléktárgyként lehet felvenni (minor): Csillagászat (Astronomy) Kommunikáció (Communication) Digitális művészet (Digital Arts) Pedagógia/Tanárképzés (Education Studies) Japán nyelv és kultúra (Japanese) Igazságszolgáltatás és jogtudomány (Jurisprudence, Law and Justice Studies) Latin-amerikai tanulmányok (Latin American Studies) Nyelvészet (Linguistics) Középkori és reneszánsz tanulmányok (Medieval and Renaissance Studies) Közel-keleti és iszlám tanulmányok (Middle East and Islamic World Studies) Egyéb tárgyak Tanulható, de diplomát nem adó területek: Arab nyelv és kultúra (Arabic) Héber nyelv és kultúra (Hebrew) Olasz nyelv és kultúra (Italian) Más tanulható nyelvek: Szuahéli Koreai Interdiszciplináris koncentráció A diákoknak lehetőségük nyílik saját főtárgyukat megtervezni. Amennyiben két terület közötti érdeklődésük van, amit az egyetem nem kínál (például az audiológia), a már rendelkezésre álló tanszékekkel képes kialakítani magának olyan kurzusrendet, amivel megkapja kívánt diplomáját (jelen esetben például a Kommunikáció és Biológia tanszékek jóváhagyásával). Külföldi tanulmányok A Hamilton több "off campus," azaz nem campuson történő programot ajánl. Ezek közül az Egyesült Államokban a diákok Bostonban, New Yorkban és Washington, D.C.-ben tanulhatnak egy félévet, főtárgyuktól függetlenül. A külföldi programok közül legnépszerűbb a Kínában, Franciaországban, Indiában és Spanyolországban megrendezett (melyekre nyelvi követelmények teljesítésével lehet kijutni), de ezeken kívül több, mint 100 más országban folytatott tanulmányi utat és programot is támogatnak. Campus Az egyetem New York államban található, az Adirondack-hegység délnyugati lábánál, a Mohawk-völgyben. Közigazgatásilag Oneida megyéhez, a New York-i Közgyűlés (State Assembly) 117. körzetéhez és a képviselőház 22. körzetéhez tartozik. A legközelebbi nagyvárosok Utica és Syracuse, a campus pedig Clinton kisváros mellett, egy dombtetőn ül (College Hill, vagy the Hill). Az egyetem területe több, mint 5 km², melyhez még tartoznak az erdőben messzebb található épületek, tantermek és központok. Elnevezések A campust két részre tagolja a College Hill Road. Az Akadémiát eredetileg magába foglaló részt szokták északi, Stryker vagy Hamilton résznek hívni, míg a főleg volt Kirkland épületekből állót déli résznek. A Kirkland campus Sötét Oldal, az északi campus pedig a Világos Oldal nevet is viseli. Ezek az elnevezések elsősorban a diákok körében népszerűek. Eredetük vitatott, legtöbbször az 1960-as évek kirklandi áramszüneteit, a két rész drasztikus építészeti különbségeit (modern és kontinentális), vagy a különböző karok (művészeti és tudományos) elhelyezkedését említik. Hamilton College Chapel A campus középpontjában áll az egyetem kápolnája. Az épületet 1827-ben adták át, tervezői és kivitelezői, valamint az építőanyag is New York államból származott. A homlokzaton három íves ablak található, melyek a belső három emeletes teret világítják meg. A kápolna az Egyesült Államokban az utolsó, mely hármas tagolású toronnyal (felépítménnyel) rendelkezik. A tornyot nyolcszög alapú rézkupola fedi, melyen, az egyetem íráskészség felé való elköteleződésének jelképeként, egy tollszár alakú szélkakas ül. A kápolnát eredetileg vallási és adminisztratív feladatokra szánták, majd később az egyetemi könyvtárt szállásolta el, amíg a gyűjtemény ki nem nőtte a harmadik emeletet. Ezután laboratórium kapott helyet benne, a 20. század közepéig pedig a diplomaosztás helyszíneként szolgált. Jelenleg irodáknak, gyűléseknek, koncerteknek és rendezvényeknek ad helyet. A torony három oldalán található órát 1877-ben, a jelenlegi harangokat 1902-ben helyezték el. A kápolnával szemben áll Alexander Hamilton szobra. Épületek A campus építészete jellemző az alapítás korabeli föderalista-kontinentális stílusára. Kiváló példák a nagyobb épületek közül a North és South Hall, a kisebb házak közül a Wertimer és Wallace Johnson House. Ez a négy épület az egyetem 26 kollégiuma közé tartozik. A legkisebb nagyjából 40, míg a legnagyobb (Dunham Hall) 250 tanulót szállásol. Az újabb épületek a modernizmus (pl. Milbank Hall) és brutalitás (Burke Library) jegyeit viselik. 2000 után épült a Blood Fitness and Dance Center (edzőtermek és táncművészeti stúdiók), a Wellin Museum of Art (művészeti múzeum, kiállítótér hallgatók számára) és a Kennedy Center for Theatre and Studio Arts (művészeti termek és stúdiók, színművészeti tantermek, előadóterek). Az egyetem fedett jégpályával, úszómedencével, számos atlétikapályával, golfpályával büszkélkedik. A Buttrick Hall nevű épületben született és nevelkedett Elihu Root, Nobel békedíjas politikus, akinek későbbi nyári rezidenciája, az Elihu Root House is az egyetem területén található. Sportok A Hamilton tagja a NESCAC-nek, azaz a New England-i Kisebb Egyetemek Sportszövetségének. Ide tartoznak még az Amherst, Bates, Bowdoin, Colby, Connecticut, Middlebury, Trinity, Tufts, Wesleyan, Williams Egyetemek. A diákok számára elérhető sportok vagy collegiate (egyetemi), vagy intramural (egyetemen belüli) vagy klub szinten működnek. A collegiate csapatok más intézményekkel is versenyeznek, míg az utóbbi kettő kategóriában a diákok egymással tudják összemérni tudásukat. Az egyetemi csapatok a Continentals (Kontinentálisok, az amerikai függetlenségi háborúban a királyi seregek ellen harcolók) névre hallgatnak. Kabalájuk Alex, aki alapítás korabeli háromszög alakú kalapot és öltözéket visel. Híres diákok Az egyetem híresebb öregdiákjainak alábbi listájában nevük mögött, zárójelben, végzésük éve található. Elihu Root, Nobel békedíjas politikus, az Egyesült Államok külügyminisztere, hadügyminisztere és New York állam szenátora (1864) James S. Sherman, az Egyesült Államok alelnöke William H. Taft elnöksége alatt (1878) Ezra Pound, költő (1905) Marc Randolph, a Netflix társalapítója (1981) Paul Liberstein, színész, A hivatal c. sorozat egyik írója és szereplője (1989) Sarah J. Maas, regényíró (2008) Peter Falk, Columbo felügyelőt megszemélyesítő színész (hadseregbe lépése előtti években volt tanuló) Az egyetemen tanított többek között Bernie Sanders, amerikai szenátor és 2016-os elnökjelölt. Jegyzetek